АҞӘА, хәажәкыра 16 - Sputnik. Урыстәыла, коронавирус COVID-19 аҿиара инадҳәаланы акраамҭа зыҵәахра ауа афатә аалыҵи аҩныҟанагара амҵзуреи еиҳа адҵаалара роуа иалагеит.
Амаҵзура "СберМаркет", адәқьанқәа METRO Cash&Carry, "Ашан", "Азбука Вкуса", "ВкусВилл", "Лента" аус рыцызуа аҳәамҭала, хәажәкыра 13-14 аҩныҵҟа аҿаҵаратә маҵзура адҵаалара 104% рыла ишьҭыҵит, аилахәыраҿы арҭ аԥсшьарамшқәа раантәи адҵааларақәа реиԥш иҟоу аҭагылазаашьагьы иадырҳәалоит.
Амаҵзура "Утконос" аклиентцәа адырра рнаҭеит аалыҵ анаграан аиԥҟьарақәа ҟалар алшоит ҳәа. Уаанӡа аасҭа аҿаҵақәа рацәаны иахьыҟалаз азы аҿҳәара иахыԥар алшоит.
Тауарқәак рганахьала аҿаҵақәа еиҳа ишырацәахаз атәы аҳәоит X5 Retail Group, ахәаахәҭратә ҳақәа "Пиатерочка", "Перекресток", "Карусель" рзеиԥшнапхгара.
"Магнит" ахаҭарнакцәа адырра ҟарҵоит акраамҭа зыҵәахра алшо атауарқәа еиҳа иаархәо ишалагаз.
Убри аан Урыстәыла ахәаахәҭра аминистрра адырраҭарақәа рыла, ахәаахәҭратә ҳақәа атауарҵәах аԥырҵо иалагеит, убри инадҳәаланы адефицит ҟалоит ҳәа шәара ыҟам.
Аусбарҭа иара убасгьы адырра ҟанаҵоит коронавирус инадҳәаланы адәқьанқәа раркра шазыԥхьагәаҭам.